Michael Laudrup har fået sparket af Premier League-klubben Swansea, oplyser klubben på sin hjemmeside.

- Det er en beslutning, vi har taget modvilligt. Men den er taget i klubbens og supporternes bedste interesse, siger klubbens bestyrelsesformand Huw Jenkins i pressemeddelelsen.

Den walisiske Premier League-klub har ikke tradition for at fyre trænere, og det er da også første gang i 10 år, at det sker.

- V var nødt til at fjerne den konstante usikkerhed, som omgav klubben og Michaels fremtid på lang sigt, fortsætter formanden.

Klubbens tidligere anfører Garry Monk overtager jobbet i samarbejde med assistenttræner Alan Curtis.

Michael Laudrup førte Swansea til sejr i Capital One Cuppen i sidste sæson. I denne sæson er holdet fortsat med i FA Cuppen, hvor Swansea har slået bl.a. Manchester United ud, og Europa League, mens waliserne ligger på en 12.-plads i Premier League.

Med til historien hører det, at Swansea har tabt seks af de seneste otte ligakampe.